b'\n_START_ARTICLE_\nPolyamidi\n_START_PARAGRAPH_\nPolyamidi (lyhenne PA) on polymeeri, jossa monomeerit ovat yhdistyneet amidisidoksin. Teoriassa on mahdollista syntetisoida valtava m\xc3\xa4\xc3\xa4r\xc3\xa4 erilaisia polyamideja. Polyamideilla tarkoitetaan yleens\xc3\xa4 vain keinotekoisia polymeerej\xc3\xa4, vaikka luonnon proteiinejakin voidaan pit\xc3\xa4\xc3\xa4 polyamideina. Polyamideista tunnetuin on 1930-luvulla kehitetty nailon, joka on rakenteeltaan lineaarinen polyamidi. Lineaarisilla polyamideilla on kolme kaupallisesti merkitt\xc3\xa4v\xc3\xa4\xc3\xa4 valmistustapaa. N\xc3\xa4m\xc3\xa4 valmistustavat ovat diamiinin ja dikarboksyylihapon tai diamiinin ja dihappokloridin v\xc3\xa4linen kondensaatioreaktio, aminohapon itsekondensaatio ja laktaamirenkaan aukeaminen._NEWLINE_Polyamidi luetaan teknisiin muoveihin ja sit\xc3\xa4 k\xc3\xa4ytet\xc3\xa4\xc3\xa4n er\xc3\xa4\xc3\xa4ss\xc3\xa4 kolmiulotteisen tulostuksen tekniikassa tulostusmateriaalina. Sen kitkakerroin ter\xc3\xa4st\xc3\xa4 vasten on 0,25-0,35._NEWLINE_Polyamideista valmistetaan muun muassa vaatteita, mattoja, k\xc3\xb6ysi\xc3\xa4 ja erilaisia koneenosia, kuten pieni\xc3\xa4 hammaspy\xc3\xb6ri\xc3\xa4. Vaatteissa polyamideja k\xc3\xa4ytet\xc3\xa4\xc3\xa4n sellaisenaan tai sekoitteina. Polyamidivaatteet ovat kevyit\xc3\xa4 ja kest\xc3\xa4vi\xc3\xa4 mutta helposti s\xc3\xa4hk\xc3\xb6istyvi\xc3\xa4. Aromaattisista polyamideista eli aramideista voidaan valmistaa l\xc3\xa4mp\xc3\xb6\xc3\xa4 kest\xc3\xa4vi\xc3\xa4 ja erityisen lujia tekstiilej\xc3\xa4, kuten palomiesten suojavaatteita.'